Sag C-101/13

U

mod

Stadt Karlsruhe

(anmodning om præjudiciel afgørelse indgivet af Verwaltungsgerichtshof Baden-Württemberg)

»Område med frihed, sikkerhed og retfærdighed — forordning (EF) nr. 2252/2004 — Den Internationale Organisation for Civil Luftfarts (ICAO) dokument 9303, del 1 — minimumssikkerhedsstandarder i pas og rejsedokumenter, som medlemsstaterne udsteder — maskinlæsbare pas — angivelse af fødenavn på passets persondataside — anførelse af navn uden risiko for forvirring«

Sammendrag – Domstolens dom (Fjerde Afdeling) af 2. oktober 2014

Grænsekontrol, asyl og indvandring – passage af medlemsstaternes ydre grænser – fælles regler for standarder og procedurer for kontrol – pas og rejsedokumenter, som medlemsstaterne udsteder – forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder – artikel 7 i chartret om grundlæggende rettigheder – krav på respekt for privat- og familielivet – stat, der har valgt at lade pasindehaverens fødenavn fremgå i rubrik 06 og/eller 07 på passets maskinlæsbare persondatasid – pligt for medlemsstaten til utvetydigt at oplyse anførelsen af fødenavnet i betegnelsen af disse rubrikker

Grænsekontrol, asyl og indvandring – passage af medlemsstaternes ydre grænser – fælles regler for standarder og procedurer for kontrol – pas og rejsedokumenter, som medlemsstaterne udsteder – forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder – national lovgivning, der fastsætter, at en persons navn består af den pågældendes fornavne og den pågældendes efternavn – medlemsstatens mulighed for at anføre fødenavnet som valgfri personoplysning i rubrik 13 på passets maskinlæsbare persondataside – uanvendelighed

Grænsekontrol, asyl og indvandring – passage af medlemsstaternes ydre grænser – fælles regler for standarder og procedurer for kontrol – pas og rejsedokumenter, som medlemsstaterne udsteder – forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder – national lovgivning, der fastsætter, at en persons navn består af den pågældendes fornavne og den pågældendes efternavn – en medlemsstats mulighed for at anføre fødenavnet som enten primær identifikator i rubrik 06 på passets maskinlæsbare persondataside eller som sekundær identifikator i rubrik 07 på denne side eller i én samlet rubrik bestående af nævnte rubrikker – lovlig

Grænsekontrol, asyl og indvandring – passage af medlemsstaternes ydre grænser – fælles regler for standarder og procedurer for kontrol – pas og rejsedokumenter, som medlemsstaterne udsteder – forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder – pligt til på passets maskinlæsbare persondataside at anføre samtlige obligatoriske specifikationer i Den Internationale Organisation for Civil Luftfarts (ICAO) dokument 9303, del 1

Bilaget til forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder, som ændret ved forordning nr. 444/2009, skal fortolkes således, at det kræver, at den maskinlæsbare persondataside i pas, der udstedes af medlemsstaterne, skal opfylde samtlige obligatoriske specifikationer i Den Internationale Organisation for Civil Luftfarts (ICAO) dokument 9303, del 1. (jf. præmis 26 og domskonkl.)

Bilaget til forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder, som ændret ved forordning nr. 444/2009, sammenholdt med Den Internationale Organisation for Civil Luftfarts dokument 9303, del 1, skal fortolkes således, at det ikke er til hinder for, at en medlemsstat, såfremt en persons navn i henhold til dennes lovgivning består af den pågældendes fornavne og den pågældendes efternavn, ikke desto mindre kan anføre fødenavnet som enten primær identifikator i rubrik 06 på passets maskinlæsbare persondataside eller som sekundær identifikator i rubrik 07 på denne side eller i én samlet rubrik, bestående af rubrik 06 og 07. I denne henseende fremgår det af ICAO-dokument 9303, del 1, afsnit IV, punkt 5.2, at specifikationerne om indholdet af passets maskinlæsbare persondataside er udformet således, at de kan tilpasses de forskellige krav i staternes forskellige love og praksis i de forskellige udstedende stater. Det følger heraf, at de udstedende stater inden for grænserne af de krav, der følger af den standardiserede udformning af denne side, har et spillerum i valget af komponenter, der skal angives i de forskellige rubrikker på nævnte side. På grund af dette spillerum, der er overladt medlemsstaterne, og eftersom ICAO-dokument 9303, del 1, afsnit IV, punkt 8.6 henviser til »fulde navn, identificeret af den udstedende stat« uden nærmere at præcisere dette begreb, skal dette sidstnævnte fortolkes således, at det giver medlemsstaterne en skønsmargen i valg af komponenter, der udgør »det fulde navn«. En sådan konklusion underbygges af det tilsigtede formål med forordning nr. 2252/2004, som nævnt i anden og tredje betragtning hertil, om at etablere en pålidelig forbindelse mellem passet og dets indehaver. (jf. præmis 30, 32 og 36 samt domskonkl.)

Bilaget til forordning nr. 2252/2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder, som ændret ved forordning nr. 444/2009, sammenholdt med bestemmelserne i Den Internationale Organisation for Civil Luftfarts dokument 9303, del 1, afsnit IV, punkt 8.6, skal fortolkes således, at det er til hinder for, at en medlemsstat, i henhold til hvis lovgivning en persons navn består af den pågældendes fornavne og den pågældendes efternavn, kan anføre fødenavnet som valgfri personoplysning i rubrik 13 på passets maskinlæsbare persondataside. Det er således kun er de dataelementer, om hvilke det ikke allerede er fastsat, at de på grund af deres art skal fremgå i en anden datarubrik, og at de derfor er af obligatorisk art, der kan nævnes i denne rubrik 13. Hvis de udstedende medlemsstater kunne anføre navneelementer i andre rubrikker end dem, der udtrykkeligt er fastsat hertil, ville det desuden medføre en risiko for, at visse offentlige myndigheder vildledes i identifikationen af pasindehaveren, hvilket ville være i strid med nævnte formål om at sikre en tilfredsstillende grad af tillid til rejsedokumenternes pålidelighed, og at kontrolprocedurerne lettes ved på en tilstrækkelig standardiseret måde at anføre de relevante data. (jf. præmis 38, 41 og 42 samt domskonkl.)